El Decret 120/1992, de 28 d'abril, modificat parcialment pel Decret 196/1992, va establir les característiques que han de complir les proteccions a instal·lar entre les diverses conduccions soterrades.
El progressiu increment de les incidències que afecten les xarxes elèctriques soterrades en les zones urbanes i l'experiència acumulada amb l'aplicació del Decret 120/1992 aconsella regular el procediment de control d'obres que afectin la xarxa de distribució elèctrica soterrada.
L'objectiu perseguit amb aquesta regulació és reduir les possibles accions de tercers que ocasionen interrupcions en la prestació del servei elèctric i mantenir una adequada regularitat i continuïtat d'aquest servei.
D'altra banda, amb el sistema que s'aprova en aquesta Ordre també es vol incrementar la seguretat del personal que executa els treballs en les xarxes de distribució elèctrica de tal manera que es pugui contribuir a reduir les incidències laborals que es produeixen en aquest camp d'actuació.
En conseqüència, d'acord amb el que preveu la disposició final primera del Decret 120/1992, de 28 d'abril, i en exercici de les atribucions que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
1.1 Les disposicions contingudes en la present Ordre són d'aplicació a les obres que impliquin obertura de rases en via pública que puguin afectar les xarxes de distribució elèctriques soterrades dels municipis que en tinguin.
1.2 S'exclouen de l'aplicació d'aquesta ordre:
a) Les obres corresponents a reparacions d'avaries dels diferents serveis soterrats.
b) Les obres de connexió dels serveis esmentats, sempre que l'obertura de rases corresponent no superi la longitud lineal de 25 m.
En aquests tipus d'obres, encara que no sigui d'aplicació el procediment general que es descriu a l'article 2, els promotors i els executors hauran de prendre totes les mesures establertes reglamentàriament, i recollir les informacions i adoptar les precaucions necessàries per evitar l'afectació de les xarxes de serveis soterrats.
Procediment de control aplicable a les obres que afectin la xarxa de distribució elèctrica soterrada
2.1 Tota llicència municipal que s'atorgui per fer obres en el subsòl incloses en l'àmbit d'aplicació de l'article 1 haurà d'incloure com a condicionant la necessitat de disposar, amb caràcter previ a l'inici de les obres, de l'acta de control de l'obra d'acord amb el model que figura a l'annex de la present Ordre o d'una comunicació de no-afectació emesa per l'empresa elèctrica distribuïdora corresponent.
Els ajuntaments, les empreses municipals o qualsevol altra entitat que pugui fer obres en el subsòl sense necessitat de llicència municipal també estan obligats a fer les actuacions descrites en aquesta Ordre per a aquelles obres incloses a l'àmbit d'aplicació de l'article 1.
2.2 Les empreses promotores, els ajuntaments, les empreses municipals o entitats que han de fer obres incloses en l'àmbit d'aplicació de l'article 1 que impliquen l'obertura de rases en la via pública que puguin afectar les xarxes elèctriques soterrades, tenint en compte el condicionant de l'apartat anterior, han de sol·licitar a l'empresa elèctrica titular de la xarxa de distribució elèctrica soterrada de la zona afectada per les obres previstes un informe sobre les afectacions existents respecte a la xarxa de distribució elèctrica soterrada.
La sol·licitud s'ha de fer per qualsevol mitjà que n'acrediti la recepció, i també per fax.
Aquesta sol·licitud ha d'incloure la identificació de l'empresa promotora sol·licitant de l'obra, la identificació de l'empresa executora de l'obra, la data prevista d'inici, la ubicació concreta, l'abast i les afectacions conegudes que es puguin derivar de l'execució de l'obra.
També ha de facilitar la seva adreça de correu electrònic i el número de fax per rebre ràpidament la informació sol·licitada.
2.3 L'empresa elèctrica distribuïdora, una vegada hagi rebut la sol·licitud a què fa referència l'apartat anterior, ha de verificar les afectacions que es poden produir en la xarxa de distribució elèctrica soterrada de la seva titularitat.
L'empresa elèctrica distribuïdora ha de comunicar a l'empresa promotora de l'obra, dins del termini de 15 dies hàbils des de la recepció de la sol·licitud, la no-existència o l'existència d'afectacions de l'obra a fer.
La comunicació s'ha de fer per qualsevol mitjà que acrediti la recepció, i també per correu electrònic o fax, a l'adreça comunicada.
En el cas de no-existència d'afectacions, aquest procediment s'acaba per a l'empresa promotora; tanmateix, en el lloc de realització de les obres l'empresa promotora haurà de tenir la comunicació de no-afectació de l'empresa elèctrica distribuïdora.
En el cas d'existència d'afectacions, la comunicació d'afectació ha d'incloure els plànols amb el màxim grau de detall i d'acotació de distàncies de què disposi, a més de qualsevol altra informació addicional que sigui d'interès, indicant també el nom i les dades necessàries del representant de l'empresa elèctrica distribuïdora, el qual signarà l'acta de control i assenyalarà un dia, dins del termini de 10 dies hàbils a partir de la data d'aquesta comunicació, per fer el reconeixement i efectuar la signatura de l'acta.
En el cas d'una comunicació incompleta o deficient, l'empresa elèctrica distribuïdora assumirà les responsabilitats que se'n derivin.
2.4, El/la tècnic/a director/a d'obra, un cop rebuda la informació de l'empresa elèctrica distribuïdora de localització dels cables elèctrics, haurà de verificar, abans de l'inici de les obres, les possibles afectacions en la xarxa elèctrica amb la realització de cales manuals o a través de mitjans tecnològics avançats, com escàners i aparells detectors, que permetin localitzar adequadament les línies elèctriques en la zona afectada per l'obra.
Ha de deixar constància de les tasques de verificació fetes en un document signat per ell/ella, el qual s'incorporarà com a annex a l'acta de control.
2.5 Si transcorregut el termini de 15 dies hàbils l'empresa elèctrica distribuïdora no ha fet cap comunicació sobre les afectacions, l'empresa promotora notificarà a l'empresa elèctrica distribuïdora la data de començament de les obres per qualsevol mitjà que acrediti la recepció, i també per fax.
Aquesta data haurà de ser com a mínim de deu dies hàbils posteriors a la notificació.
Un cop rebuda la notificació anterior, l'empresa elèctrica distribuïdora enviarà immediatament la comunicació d'existència o no-existència d'afectacions per qualsevol mitjà que acrediti la recepció, i també per fax.
En el cas de no-comunicació, s'entendrà que no hi ha afectacions a la xarxa elèctrica i l'empresa elèctrica distribuïdora assumirà les responsabilitats derivades.
2.6 L'empresa promotora, a través de la figura del/de la tècnic/a director/a d'obra, haurà de tenir en el lloc de realització de les obres els plànols amb la informació de la xarxa elèctrica de distribució lliurats per l'empresa elèctrica, i també l'acta de control, degudament complimentada i signada, que consta a l'annex d'aquesta Ordre.
En el cas de no-afectació, haurà de disposar de la comunicació de no-afectació de l'empresa elèctrica distribuïdora, d'acord amb el que assenyala l'apartat 2.3.
En el cas de no-comunicació de l'empresa elèctrica distribuïdora, l'empresa promotora haurà de disposar de tots els comunicats adreçats a l'empresa elèctrica distribuïdora.
2.7 L'acta de control l'haurà d'aixecar el/la tècnic/a director/a d'obra i serà signada obligatòriament en el lloc on es fa l'obra per la persona tècnica directora d'obra, per la persona representant de l'empresa promotora i per la persona representant designada per l'empresa elèctrica distribuïdora, d'acord amb el model annex a la present Ordre.
La persona tècnica directora d'obra pot signar com a representant de l'empresa promotora si ha estat anomenada o habilitada legalment.
En l'acta de control s'han de fer constar, d'acord amb la reglamentació tècnica aplicable, les mesures adoptades per protegir la xarxa elèctrica de les obres a fer i, si escau, les manifestacions que cada part cregui convenients, les quals no suposaran, en cap cas, deixament de les seves responsabilitats.
També es podrà acordar la realització de més reconeixements si l'abast de les obres ho requereix.
La persona promotora de l'obra serà responsable, a través de la persona tècnica directora d'obra, que s'apliquin les mesures indicades en l'acta de control.
2.8 En el cas que l'empresa elèctrica distribuïdora no comparegui el dia fixat per al reconeixement i signatura de l'acta de control, l'empresa promotora, a través de la persona tècnica directora d'obra, podrà aixecar l'acta de control assenyalant les mesures de protecció que al seu judici consideri necessàries i n'haurà de trametre una còpia a l'empresa elèctrica distribuïdora per qualsevol mitjà que acrediti la recepció, i també per fax; a partir de l'endemà que compleixi aquests requisits podrà començar les obres.
L'empresa elèctrica distribuïdora haurà d'arxivar a la seu de cada una de les seves zones una còpia de les notificacions d'incompliments previstes als articles 2.5 i 2.8, que estaran a disposició dels òrgans competents del Departament de Treball, Indústria, Comerç i Turisme, els quals podran incoar els procediments sancionadors corresponents.
2.9 En el supòsit que l'execució de les obres es faci mitjançant una empresa subcontractada, s'haurà de fer constar aquesta circumstància en l'acta de control, als efectes administratius i legals que corresponguin en relació amb els possibles danys i perjudicis que es puguin originar en la xarxa elèctrica.
2.10 En qualsevol cas, si durant l'execució de les obres es produeix una incidència sobre la xarxa elèctrica soterrada, la persona tècnica directora d'obra, en representació de la persona promotora, haurà de comunicar-ho immediatament, i confirmar-ho posteriorment, a l'empresa elèctrica distribuïdora per qualsevol mitjà que acrediti la recepció.
3.1 Les empreses elèctriques distribuïdores han d'arxivar els seus exemplars de les actes de control durant almenys un any, i mantenir-les a disposició dels òrgans competents del Departament de Treball, Indústria, Comerç i Turisme i dels ajuntaments corresponents.
3.2 En cas que les obres fetes suposin una variació del traçat o les cotes de les línies elèctriques soterrades, la persona tècnica directora d'obra haurà de trametre, en el termini de tres mesos des de l'acabament de l'obra, els plànols finals a l'empresa elèctrica distribuïdora, que actualitzarà en aquest sentit la seva documentació tècnica i cartogràfica.
3.3 Igualment, les empreses elèctriques distribuïdores han de disposar d'una base de dades informàtica que reculli de manera individualitzada les incidències que s'hagin produït en les seves xarxes de distribució soterrades per l'acció de tercers.
Amb caràcter trimestral, dins del mes següent al venciment, les empreses elèctriques distribuïdores hauran d'elaborar un informe de les incidències del trimestre, desagregat per municipis, que estarà a disposició dels òrgans competents del Departament de Treball, Indústria, Comerç i Turisme i dels ajuntaments corresponents.
4.1 Per tal de fer un seguiment conjunt amb els agents afectats de l'aplicació del procediment establert en aquesta Ordre, es crea una Comissió Mixta de caràcter tècnic, que estarà constituïda pels membres següents:
Tres persones representants del Departament de Treball, Indústria, Comerç i Turisme, una de les quals actuarà com a president/a de la Comissió.
Una persona representant de l'Associació Catalana de Municipis.
Una persona representant de la Federació de Municipis de Catalunya.
Una persona representant de la resta d'empreses subministradores de serveis bàsics.
Una persona representant dels contractistes d'obres.
4.2 El Departament de Treball, Indústria, Comerç i Turisme i les associacions de municipis nomenaran les seves persones representants.
La Direcció General d'Energia i Mines acreditarà les persones representants proposades per la resta d'agents sectorials.
El/La president/a convocarà la Comissió Mixta a petició de qualsevol de les parts, amb un mínim de set dies d'antelació.
Com a mínim, s'ha de fer una reunió semestral.
L'incompliment de les obligacions establertes en aquesta Ordre serà sancionable d'acord amb el règim d'infraccions i sancions establert a la Llei 13/1987, de 9 de juliol, de seguretat en les instal·lacions industrials.
Disposicions finals.1 La Direcció General d'Energia i Mines dictarà les disposicions necessàries per a l'aplicació i desenvolupament d'aquesta Ordre..2 Aquesta Ordre entrarà en vigor als tres mesos de la seva publicació.
(Vegeu annex en el document PDF)